รัฐบาลไทย-ข่าวทำเนียบรัฐบาล-รมช.ศธ.เปิดงาน “ซีพี ออลล์ กับยุทธศาสตร์การศึกษา 2562” (CP All Education Forum 2019)
วันจันทร์ที่ 4 กุมภาพันธ์ 2562
รมช.ศธ.เปิดงาน “ซีพี ออลล์ กับยุทธศาสตร์การศึกษา 2562” (CP All Education Forum 2019)
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ เป็นประธานเปิดงาน “ซีพี ออลล์ กับยุทธศาสตร์การศึกษา 2562” (CP All Education Forum 2019) เมื่อวันพฤหัสบดีที่ 31 มกราคม 2562 ณ ห้องประชุม Auditorium ชั้น 16 อาคาร ซีพี ออลล์ อะคาเดมี่
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ เป็นประธานเปิดงาน “ซีพี ออลล์ กับยุทธศาสตร์การศึกษา 2562” (CP All Education Forum 2019) เมื่อวันพฤหัสบดีที่ 31 มกราคม 2562 ณ ห้องประชุม Auditorium ชั้น 16 อาคาร ซีพี ออลล์ อะคาเดมี่ สถาบันการจัดการปัญญาภิวัฒน์ (PIM) ถ.แจ้งวัฒนะ โดยมีนายก่อศักดิ์ ไชยรัศมีศักดิ์ ประธานกรรมการบริหาร บริษัท ซีพี ออลล์ จํากัด (มหาชน) ผู้บริหารระดับสูง ตลอดจน รศ.ดร.สมภพ มานะรังสรรค์ อธิการบดีสถาบันการจัดการปัญญาภิวัฒน์ (PIM) และผู้แทนสถาบันการศึกษาเครือข่าย เข้าร่วม
ศ.คลินิก นพ.อุดม คชินทรกล่าวแสดงความชื่นชมการร่วมจัดการอาชีวศึกษาของภาคเอกชน ที่สามารถตอบโจทย์การผลิตคนได้ตามความต้องการของตลาดและสถานประกอบการ เพราะภาคธุรกิจเข้ามาช่วยจัดการศึกษาเอง จึงสามารถพัฒนาศักยภาพจากการปฏิบัติจริงได้อย่างรวดเร็วและเห็นผลอย่างเป็นรูปธรรม
“การแลกเปลี่ยนการศึกษาไทยในอนาคต”เป็นเรื่องที่ทุกภาคส่วนต้องเข้ามามีส่วนร่วม เพราะการศึกษาเป็นพื้นฐานของการพัฒนาประเทศในทุกด้าน เมื่อเราสร้างคนให้มีคุณภาพได้ ศักยภาพในการแข่งขันก็จะเพิ่มไปสู่ระดับภูมิภาคและระดับนานาชาติได้ด้วยเช่นกัน ดังนั้นการสร้างคนให้มีคุณภาพการศึกษาที่ดีทุกระดับ จึงมีความสําคัญเป็นอันดับแรก เพราะคนที่มีคุณภาพเท่านั้น ที่จะสามารถเผชิญกับความท้าทายทั้งในโลกปัจจุบันและโลกอนาคตอันใกล้ ไม่ว่าจะเป็น ความต้องการของตลาดแรงงานที่เปลี่ยนแปลงไป พลวัตโลกศตวรรษที่ 21 รูปแบบการใช้ชีวิตและการทํางานที่มีความเกี่ยวข้องกับเทคโนโลยีสมัยใหม่ รวมไปถึงการเปลี่ยนรุ่นของคนไปสู่ Generations Z และนโยบายประเทศไทย 4.0 เป็นต้น
ต้องยอมรับว่า การสร้างคนของบริษัท ซีพี ออลล์ จํากัด (มหาชน) สอดคล้องกับการเรียนการสอนสมัยใหม่ที่การเรียนและการทํางานกลายเป็นเรื่องเดียวกัน รวมทั้งการจัดการเรียนการสอนในศูนย์การเรียนปัญญาภิวัฒน์กว่า 20 แห่งที่กระจายอยู่ทั่วประเทศ ด้วยระบบ VDO Conference ช่วยให้ผู้เรียนเข้าถึงการเรียนได้เช่นเดียวกับผู้เรียนที่อยู่ในเมือง พร้อมช่วยให้การเรียนง่ายขึ้น เรียนได้ทุกที่ ทุกเวลา ที่สําคัญคือ เป็นการเรียนที่เน้นสมรรถนะและทักษะโดยใช้ประสบการณ์จริง การปฏิบัติจริงในสถานประกอบการ
ดังนั้น เชื่อว่าผู้เรียนจะสามารถพัฒนาตนเองได้อย่างต่อเนื่อง จากปัญหาที่พบเจอในการทํางาน การค้าขาย การให้บริการกับลูกค้าที่เข้ามาซื้อสินค้า และเป็นไปได้ว่า จะช่วยให้เด็กและเยาวชนได้ค้นพบตัวตนเกี่ยวกับอาชีพหรือการเป็นผู้ประกอบการรุ่นใหม่ได้อีกทางหนึ่งด้วย
นายก่อศักดิ์ ไชยรัศมีศักดิ์กล่าวว่า การศึกษาของสถาบันการจัดการปัญญาภิวัฒน์ (PIM) ยังมีสิ่งที่ต้องดําเนินการอีกมาก แต่สิ่งที่มีความสําคัญอันดับแรกก็คือ คนที่จะต้องสร้างให้มีความสามารถสูงกว่าเทคโนโลยี พร้อม ๆ กับการเรียนอย่างมีความสุข และสนุกกับการเรียนรู้และการทํางานเสมอ โดยจะเน้นทักษะ สมรรถนะ พร้อมจัดให้มีการเรียนรู้ด้วยตัวเอง เพื่อส่งเสริมการเรียนรู้เพื่อพัฒนาตนเองตลอดเวลา ให้เป็นคนมีคุณภาพ มีความรู้ทักษะที่ทันสมัย และเพื่อสร้างประโยชน์ให้กับสังคมต่อไปด้วย
นายสุวิทย์ กิ่งแก้ว รองกรรมการผู้จัดการอาวุโส บริษัท ซีพี ออลล์ จํากัด (มหาชน)กล่าวถึงวัตถุประสงค์ของการจัดงานครั้งนี้ ว่าเพื่อเป็นการส่งเสริมและสนับสนุนนโยบายการศึกษาของรัฐบาล โดยให้ภาคเอกชนเข้ามามีส่วนร่วมในการจัดการศึกษาเพื่อพัฒนาคุณภาพและศักยภาพของเด็กและเยาวชน พร้อมเล็งเห็นถึงความสําคัญของการศึกษา ที่จะเป็นรากฐานในการพัฒนาคนให้มีความรู้ ความคิด ความสามารถอย่างแท้จริง
บริษัท ซีพี ออลล์ จํากัด (มหาชน) จึงมีแนวคิดริเริ่มจัดหลักสูตรการเรียนภาคทฤษฏีควบคู่กับการปฏิบัติงานจริง (Work-based Education) ในสถานประกอบการของบริษัท คือร้าน 7-11 ที่กระจายอยู่ทั่วประเทศไทยจากนั้นในปี 2558 บริษัท ซีพี ออลล์ จํากัด (มหาชน) ได้ก่อตั้ง“วิทยาลัยเทคโนโลยีปัญญาภิวัฒน์”(PAT) ถือเป็นสถานศึกษาเพื่อสังคมเป็นแห่งแรก พร้อมเปิดศูนย์การเรียนปัญญาภิวัฒน์กว่า 20 ศูนย์ทั่วประเทศ เพื่อรองรับนักเรียนที่อยู่ในภูมิภาคต่าง ๆ ด้วยรูปแบบการสอนระบบ VDO Conference ในหลักสูตรภาคทฤษฎีควบคู่กับการปฏิบัติงานจริงเช่นเดียวกัน ทั้งนี้ ตลอดระยะเวลา 24 ปีที่ผ่านมา เราได้ผลิตเยาวชนที่มีความรู้ความสามารถ เป็นทั้งคนดีและคนเก่งของสังคม กว่า 30,000 คน และในปี 2562 ได้เตรียมการที่จะมอบทุนการศึกษาให้กับนักเรียนนักศึกษาของปัญญาภิวัฒน์และเครือข่าย อีกกว่า 24,000 ทุน รวมเป็นเงิน 1.36 ล้านบาท เพื่อยืนหยัดตามปณิธานของซีพี ออลล์ “ร่วมสร้างสรรค์และแบ่งปันโอกาสให้กับทุกคน” สืบไป
ในส่วนของความร่วมมือด้านอาชีวศึกษา เริ่มดําเนินการในปี 2538 โดยบริษัท ซีพี ออลล์ จํากัด (มหาชน) ร่วมกับสํานักงานคณะกรรมการอาชีวศึกษา (สอศ.) จัด “โครงการอาชีวศึกษาระบบทวิภาคี” ในระบบการเรียนการสอนภาคทฤษฎีควบคู่การปฏิบัติงานจริง (Work-based Education) เพื่อเป็นจุดเริ่มต้นของเส้นทางการเป็นเจ้าของกิจการ ที่มีทักษะและความเชี่ยวชาญในวิชาชีพก่อนที่จะสําเร็จการศึกษาและสามารถทํางานได้ จนกระทั่งในปี 2557 ได้ขยายความร่วมมือไปยังโรงเรียนในสังกัดสํานักงานคณะกรรมการการศึกษาขั้นพื้นฐาน (สพฐ.) ในหลักสูตรระดับมัธยมศึกษาตอนปลาย สาขาการจัดการธุรกิจค้าปลีก มีโรงเรียนเข้าร่วมโครงการจํานวน 45 แห่ง ซึ่งเป็นการบูรณาการร่วมกันระหว่างภาครัฐและภาคเอกชน เพื่อผลิตและพัฒนากําลังคนให้มีความรู้พื้นฐาน มีคุณภาพและคุณธรรม
Writtenbyทิพย์สุดา ศรีษะแก้ว
Photo Creditทิพย์สุดา ศรีษะแก้ว
Rewriterนวรัตน์ รามสูต
Editorบัลลังก์ โรหิตเสถียร